szám : Kü. 105/2019/1.

**Dr. Pintér Sándor**

Belügyminiszter Úr részére

Belügyminisztérium

Budapest

József Attila utca 2-4.

1051

*Tárgy : 2020. évi illetményfejlesztéshez javaslatok*

**Tisztelt Belügyminiszter Úr!**

**A Tettrekész Magyar Rendőrség Szakszervezete (**székhelye: 7100 Szekszárd, Augusz Imre u. 9-11. 3. emelet 306-307.; képviseli : dr. Balázs Ildikó főtitkár ) **nevében** A rendvédelmi feladatokat ellátó szervek hivatásos állományának szolgálati jogviszonyáról szóló 2015. évi XLII. törvény 313. §-a és a 311. §-a alapján az alábbi

**javaslatokat, észrevételeket**

terjesztjük elő a 2020. évihivatásos és rendvédelmi alkalmazott állománytervezett illetményfejlesztéshez kapcsolódóan.

A Tettrekész Magyar Rendőrség Szakszervezete üdvözli az állomány megtartásának szándékával bejelentett rövid időn belül várható illetményrendezést. Ezzel kapcsolatosan álláspontunkat megfontolásra javasoltként kérjük, szíveskedjen a kérdéssel foglalkozó kormányülésen tolmácsolni, mint a Rendőrség egyik emblematikus szakszervezetének a TMRSZ-nek a véleményét.

A 2015. július 1-jétől bevezetett új Életpálya modell nem utolsósorban a hazai fizetőeszköznek a forintnak az elértéktelenedése miatt azt a helyzetet eredményezte, hogy a 4 évvel ezelőtt eltervezett 50%-os illetményemelés állomány megtartó funkciója nem, vagy alig valósult meg. A rendelkezésünkre álló adatok alapján 24 hónap alatt közel ötezer rendőr szerelt le a testülettől, amelyet az újonnan felszerelők létszáma csak részben tudott kompenzálni.

A rendőri fizetések elértéktelenedése a piaci fizetések emelkedésével nem volt arányban és ma egy kereskedelmi betanított munka elvégzése anyagilag jobban megbecsült, mint a rendőri munka. Sürgető és megoldandó kérdés, hogy a rendőri pálya egzisztenciálisan kövesse a piaci kereseti viszonyok változását. **Ennek érdekében a bérek rendezése érdekében javasoljuk megvizsgálni, hogy a rendvédelmi illetményalap ( jelenleg a Magyarország 2020. évi központi költségvetéséről szóló 2019. évi LXXI. törvény 58. § ( 2 ) bekezdése alapján 2020-ban is 38.650,-Ft ) mértékét legalább a duplájára lenne szükséges emelni, azaz legalább 77.300 forintnak kellene lennie a mértékének 2020. január 1-jétől. Lényegesnek tartjuk azt is, hogy korlátozás ne társuljon hozzá, úgy mint az Életpálya-modell illetményemelésénél, hogy aki hamarabb elérte a beosztási illetmény mértékét, az szinte alig részesült illetményemelésben.**

Természetesen fontos hangsúlyozni azt, hogy a jelenlegi illetményrendszer modell aránytalanul torzított a végrehajtói állományra nézve hátrányosan, így a köznapi szóval utcai rendőrök számos áthelyezési kérelme is indokolja a rendszeren belüli aránytalanságok tompítását. Amikor a rendvédelmi illetményalap jelentős mértékű megemelésének szándéka körvonalazódik, azt úgy tartjuk megfontolásra alkalmas felülvizsgálandó kérdésnek tartani, hogy a rendszeren belüli fizetési aránytalanságok jelentősen mérséklődjenek. Ennek metodikája lehet akár a szorzószámok bizonyos beosztási kategóriákban való módosítása, akár a hivatásos pótlék mértékével való kompenzálás egyaránt. A hivatásos pótlék mértékének legalább 50 %-os növelését is javasoljuk a rendvédelmi illetményalap megemeléséhez kapcsolódóan, mivel ezen pótlék a magasabb elvárások teljesítését is kompenzálja, viszont jelenlegi mértéke nem igazodik az elvárt és elvégzett munka súlyához.

Nem tartjuk hosszabb távon fenntarthatónak a besorolási kategóriák szorzószámai közötti ugrásszerű, kis túlzással „szakadéknyi” távolságokat, hiszen semmi nem indokolja, hogy egy kezdő rendőr szorzója – ”A” besorolási kategória 4,7-es szorzóval, illetve egy „D”-s kategória 7,1-es szorzóval – és egy magasabb beosztás szorzója ekkora mértékű különbséget jelentsen. Gyakorlati tapasztalatok mutatják, hogy egy „A”-s besorolású rendőrrel következetesen és folyamatosan végeztetnek el munkáltatóik „D” besorolási kategóriába tartozó munkát akár megbízási díj megfizetésével, de jellemzően inkább annak megfizetése elmaradásával. Álláspontunk szerint amennyiben a kezdő rendőr fizetését közelítenék a magasabb beosztású, de szintén közterületi rendőri munkát végző rendőri fizetésekhez – amellett, hogy a magasabb beosztású közterületi rendőri munka javadalmazása is érzékelhetően megemelkedne – az is hozzájárulna az állomány megtartásához.

Figyelembe kell venni ennek során véleményünk szerint azt is, hogy a rendvédelmi munka mellett végezhető másodállás végezhetősége bejelentéshez, engedélyezéshez kötött, amely sok esetben szintén okoz nehézségeket a pálya megtartó erejét tekintve, figyelembe véve, hogy sok esetben a másodállás mellett végezhető munka anyagilag is sokkal kedvezőbb, és ha a dolgozónak egyiket fel kell adnia, akkor nem a rendőri pályán marad, hanem a másodállásból lesz a főállás. Ismereteink szerint szabadidejükben számos rendőr részére folyamatban van egy olyan polgári szakma tanulmányainak az elvégzése, amelynek bekövetkeztekor borítékolható a pályaelhagyás a jelenlegi rendőri jövedelmi viszonyok mellett. Ismereteink szerint volt olyan hét, amikor egyszerre többen jelentették be a leszerelésüket az egyik rendőri szervnél, amikor sikerült megszerezni egy OKJ-s klímaszerelő szaktanfolyam képesítését. **Tehát amennyiben valóban az állomány tényleges megtartására kerülő intézkedések meghozatalát fontolgatja a kormányzat azt mielőbb, soron kívül indokolt megtenni, mivel ismereteink szerint a pályaelhagyást sokan a 2020. évi illetményrendezéstől teszik függővé.**

Az illetményrendezéssel kapcsolatban kérjük, legyenek figyelemmel arra is, hogy a Hszt-ben 2015 óta szereplő preferált településen szolgálatot teljesítők pótléka mindösszesen a törvényszövegben szerepel, az gyakorlatban nincs, holott szükséges lenne kompenzálni a rosszabb körülmények között, bűnügyileg fertőzöttebb körzetekben szolgálatot teljesítők munkáját. **Azaz az illetményrendezéshez kapcsolódva javasoljuk a pótlék tényleges megfizetéséhez szükséges intézkedések megtételét is.**

Fontos és neuralgikus területnek minősül a kifogástalan életvitel ellenőrzés és a megbízhatósági vizsgálatok metodikájának egyértelműsítése is. Megfontolásra javasoljuk az aktív „provokációk” mint legális eszköztár alkalmazásának megtiltását, továbbá a jelenlegi rendszerben a családtagokra kiterjesztett operatív adatgyűjtés is joggal érintheti érzékenyen az érintett munkavállalót. Azt pedig egyenesen javasoljuk, hogy ha egy kifogásolható életvitel-beli megállapítást tesz az arra hatáskörrel rendelkező szerv, akkor ne csupán annyit közöljenek az érintett dolgozóval, hogy „Kifogásolható az életviteled!” és pont, hanem érdemben közölje is a munkáltató azt a körülményt, amely miatt a szolgálati viszony fenntartása ezért és ezért nem megengedett. Ugyanis jelen helyzetben a munkavállaló homlokára süt egy bélyeget a munkáltató, hivatkozva egy operatív eljárás eredményeként a munkáltató, de azt már nem mondja meg részére, hogy mi a megállapítás tartalma. Ennek felülvizsgálata az előttünk ismertté vált gyakorlati esetek alapján indokolt.

Ki kívánunk térni e körben a teljesítményértékelés jelenlegi rendszerére is, mely szintén az illetményrendezéshez is kapcsolódik. Gyakorlati tapasztalatok, bírósági peres eljárások támasztják alá, hogy a teljesítményértékelési rendszer számos hibával rendelkezik, amit súlyosít az is, hogy a hozzá kapcsolódó pénzbeni juttatás összege szervenként behatárolt, így számos esetben nem a tényleges magas teljesítmény alapján kerültek meghatározásra a juttatások információink szerint, hanem a keretösszeghez mérték a jó értékelések számát, s nem minden valósan magas teljesítményt nyújtó munkavállaló részesülhetett a plusz juttatásban, ami ismereteink szerint szintén hozzájárul a pályaelhagyásokhoz, a megbecsülés hiányának érzetéhez.

**Az illetményrendezés kapcsán ki kívánunk térni a rendvédelmi igazgatási alkalmazottak illetmény-meghatározásánál, besorolásánál már kiderült problémákra**, nevezetesen arra, hogy – hivatkozva arra, hogy a szervhez kapcsolódó állománytáblában nincs tervezve a feladatellátáshoz kapcsolódó magasabb beosztás – számos beosztás esetében ( pl. ügykezelők) az alacsonyabb besorolású munkakörbe sorolták a munkavállalókat, s a munkaköri leírásokba beszerkesztették, hogy kötelesek ellátni akár több, más beosztáshoz tartozó feladatot is az alacsonyabb illetményért. Ennek rendezése is sürgető lenne a – főleg több évtizedes tapasztalattal rendelkező – munkavállalók megtartása érdekében. A „riasz”-hoz kapcsolódóan szükséges kitérni azon dolgozók illetményére is, akik közalkalmazottakból egyszerű munkavállalókká váltak, s az illetménybeli kompenzációjuk 2019. február 1-jétől nem valósult meg.

**Javasoljuk, hogy mind a** **rendvédelmi igazgatási alkalmazottak ( ez megoldható lenne álláspontunk szerint az illetményalap kellő mértékű megemelésével ) , mind az MT. hatálya alá dolgozók esetében is ténylegesen, érezhető illetményemelés valósuljon meg.**

Fontos és neuralgikus területnek minősül a kártérítési eljárások jelenlegi rendszerének felülvizsgálata is, elsősorban a munkavállalói kiszolgáltatottság és kész tények elé állítása tárgykörében. Egészen elképesztő esetekkel találkoztunk, amikor olyan javítási számlákat terhelnek a munkavállalókra a munkáltatók, amikor nem csupán a javítás indokoltsága, de az elvégzett javítás megtörténte is megkérdőjelezhető mind tényét, mind összegét tekintve. A jelenlegi rendszerben egyébként a fegyelmi vétség hiányában történt károkozás esetén egyértelműen indokolt a kártérítési kötelezettség alól is mentesíteni a dolgozót, hiszen a jogalkalmazói gyakorlat egyrészt eltérő, másrészt a jelenlegi szabályozás nem is egyértelmű. A munkavégzés sajátja a „selejt” termék képződése, így például egy munkavégzés közbeni sérülés egy anyagi-technikai eszközben (például szolgálati járműben jellemzően) nem okvetlenül kellene, hogy kártérítési eljárást is vonjon maga után.

**Legfontosabb és legneuralgikusabb kérdéskör viszont annak a járandóságnak, kedvezménynek a megszüntetése, amely álláspontunk szerint a legfontosabb szegmense a rendőri hivatás presztízse megszűnésének, a pályamegtartó erő – álláspontunk szerint – drasztikus csökkenésének.**

A világ legtöbb országában a rendvédelmi pálya megtartó erejét a különböző nyugdíjba vonulási kedvezmények jelentik, amelynek rendszerét 2012. január 1-jétől törvényalkotással, „egy tollvonással” és egyoldalúan megszüntette az állam. Álláspontunk szerint a korkedvezményes nyugdíjrendszer, azaz a szolgálati nyugdíjba vonulás lehetőségének a visszaállítása elengedhetetlen ahhoz, hogy a rendvédelmi pálya presztízse vonzó alternatívát jelentsen a jövő rendészeti szakemberei számára. Az alkotmányos és emberi jogok sorának lényeges korlátozását nem lehet csupán pénzzel kompenzálni, kell egy olyan rendszer elem is, amely évtizedekig jól, vagy kevésbé jól de működött és a rendvédelmi pálya legerősebb megtartó eleme volt meglátásunk szerint. A világ nagyon sok államában 20-25 év tényleges szolgálat után szolgálati nyugdíjra lehet jogosultságot szerezni és ez része volt a 2012. előtti magyar rendszernek is. Javasoljuk a felülvizsgálatát annak, hogy a rendvédelmi pályát választók részére ez a jogosultság reaktiválásra kerüljön és azt, hogy a 2012. január 1-jét megelőzően szolgálati viszonyt létesítők vonatkozásában a régi szabályok szerinti szolgálati nyugdíjba vonulás szabályai visszaállításra kerüljenek, illetve szakszervezetként fontosnak tartjuk a 2011. december 31-ig szolgálati nyugdíjra jogosultságot szerzők jogainak visszaállítását is.

Kérjük Tisztelt Belügyminiszter Urat, a fentiekben előadott javaslatainkat, észrevételeinket a döntéshozás során megfontolni szíveskedjen.

*Tisztelettel kérem Belügyminiszter Urat, hogy az illetményrendezéssel kapcsolatos tervezetekről, illetve döntésekről szervezetünket tájékoztatni szíveskedjen.*

Együttműködésében bízva,

tisztelettel:

Szekszárd, 2019. december 5.

dr. Balázs Ildikó

főtitkár

Tettrekész Magyar Rendőrség Szakszervezete